DOSARUL PROBLEMEI CIPRULUI ÎN CONTEXTUL INTEGRĂRII EUROPENE

 

1. Consideraţii preliminare

Conflictul intercipriot, denumit de mediile politice şi mass media problema cipriotă, este unul dintre cele mai lungi conflicte între comunităţile aceluiaşi stat, pe care eforturile interne şi externe, ale liderilor politici şi organizaţiilor internaţionale nu au reuşit să-l rezolve. Această stare de fapt a implicat, pentru ambele comunităţi ale Ciprului - ciprioţi greci şi ciprioţi turci -, numeroase costuri materializate prin pierderi de vieţi omeneşti, economice şi politice. Pe durata a peste trei decenii, problema cipriotă a trecut prin etape complexe, de la dezbateri la masa negocierilor, până la masacre intercomunitare, în care au fost implicate şi cele două state-mamă, Grecia şi Turcia. 

Denumit de către analiştii politici şi tăcutul conflict cipriot, datorită duratei sale şi imposibilităţii forurilor internaţionale de a-l rezolva, acesta rămâne încă un subiect deschis pe agenda de lucru a diplomaţiei internaţionale, posibil, pentru încă mult timp. 

 

2. Contextul problemei Ciprului 

2.1 Istoric

Aşezată la întretăierea marilor civilizaţii milenare, greacă şi egipteană, insula Cipru a fost disputată de puterile fiecărei epoci, care au pus mare preţ pe poziţia strategică şi pe bogăţiile sale. 

Încă din cele mai vechi timpuri, Cipru a avut o istorie agitată. Populat în secolul al XV-lea ÎH de ahei, Cipru a fost atestat în istoria civilizaţiei în mileniul VII ÎH, în timpul perioadei neolitice. 

În secolul XIII ÎH, grecii micenieni au venit pentru prima dată în Cipru, ca negustori şi imigranţi. După egipteni, care au pus bazele câtorva colonii pe coasta Ciprului, fenicienii au început colonizarea insulei în anii 800 ÎH. Insula a fost apoi pe rând cucerită de egipteni şi perşi. 

La sfârşitul secolului IV ÎH, Cipru a devenit parte a Imperiului lui Alexandru cel Mare. Din acest moment, creştinismul cunoaşte o ascensiune rapidă în insulă. Provincie a Imperiului Roman de Răsărit până în 1191, Ciprul a rezistat vreme îndelungată în faţa expansiunii otomane. 

În timpul celei de-a treia Cruciade (1189-1192), Cipru este cucerit, în 1191 de regele Angliei, Richard I, care proclamă insula regat creştin. În 1489 devine parte a Republicii Veneţia, iar în august 1571, Cipru este cucerit, alături de Grecia, de către Imperiul Otoman. După 1821, Grecia declanşează o puternică luptă de eliberare, obţinând treptat independenţa. Deşi Ciprul a participat la Războiul de Independenţă purtat de Grecia împotriva Imperiului Otoman, rămâne până în 1878 sub autoritate turcă. 

În aceeaşi perioadă, expansiunea politică a Imperiului Ţarist determină Turcia să cedeze Ciprul Britaniei, în schimbul promisiunii ca aceasta să acorde sprijin Turciei în cazul în care Rusia ar declanşa un atac asupra sa.

La numai un an după ce au preluat administraţia insulei, în 1879, britanicii au primit din partea comunităţii greceşti o petiţie în care aceasta pleda pentru „Enosis" - unirea politică cu Grecia. 

La 5 noiembrie 1914 - după intrarea Turciei în primul război mondial de partea Germaniei - Ciprul este anexat Marii Britanii, fiind declarat, la 1 mai 1920, colonie a Coroanei britanice. 

Primele revolte importante împotriva britanicilor au loc în 1931. „Enosis" provoacă noi tensiuni începând cu 1945, iar mişcarea pentru unire condusă de episcopul Makarios îşi intensifică acţiunile împotriva administraţiei britanice. 

În 1955 începe lupta armată pentru eliberarea de sub dominaţia colonială britanică.

Reprezentanţii Marii Britanii, Greciei şi Turciei semnează, la conferinţele de la Zürich (6-11 ianuarie 1959) şi Londra (17-19 februarie 1959), principalele documente care consfinţesc pentru Cipru statutul conform dreptului internaţional, precum şi statutul constituţional: Tratatul asupra Garanţiilor între Cipru, Marea Britanie, Grecia şi Turcia (prin care Turcia, Marea Britanie şi Grecia se obligau să asigure independenţa şi suveranitatea Ciprului); Tratatul de Alianţă între Cipru, Grecia şi Turcia; Tratatul de Înfiinţare, Memorandumul Marii Britanii, Greciei şi Turciei definind fundamentul ordinii constituţionale a Ciprului. Potrivit acordurilor, statul urma să fie o republică prezidenţială condusă de un preşedinte cipriot-grec (din decembrie 1959 arhiepiscopul Makarios) şi un vicepreşedinte cipriot-turc, să-şi apere independenţa, integritatea teritorială şi securitatea, să nu adere la nici o uniune politică sau economică şi să împiedice divizarea insulei. 

În urma conferinţelor de la Londra şi Nicosia, cu participarea celor trei puteri garante şi a reprezentanţilor celor două comunităţi din Cipru, la 30 iunie 1960 se încheie un acord prin care Marea Britanie îşi păstrează suveranitatea deplină asupra zonelor Akrotiri-Episkopi-Paramali şi Dhekalia-Pergamos-Dios Nicolaos. 

La 4 martie 1960, Cipru îşi proclamă independenţa, iar la 1 octombrie devine republică, în acelaşi an fiind admis în Organizaţia Naţiunilor Unite.

Comunitatea turcă era însă deja în dezacord cu politica dusă de liderii greci ai insulei. Modificările constituţionale propuse de arhiepiscopul Makarios în defavoarea minorităţii turce, care reprezenta 12% din populaţia de peste 750.000 de locuitori, au dus la confruntări deschise între cele două comunităţi. În urma crizei constituţionale din 30 noiembrie 1963 - când ciprioţii greci dezaprobă o serie de prevederi ale Constituţiei - izbucnesc primele confruntări între cele două comunităţi (turcii doreau separarea, în timp ce grecii insistau pentru un stat unitar) şi pe fondul retragerii din guvernul central a ciprioţilor turci. 

La 4 martie 1964, Consiliul de Securitate al ONU hotărăşte trimiterea în zonă a unei forţe internaţionale de menţinere a păcii, UNFICYP, al cărei mandat a fost reînnoit periodic.

Între 1967-1968 este înfiinţată pentru prima dată o administraţie provizorie a ciprioţilor turci. 

Pe fondul declanşării războiului civil, la 24 iunie 1968 încep convorbiri intercomunitare pentru soluţionarea problemelor divergente legate de Constituţie, continuate, fără rezultate concrete până în 1974. Confruntările civile au culminat în anii '70 cu masacre de o cruditate extremă. 

Lovitura de stat a Gărzii naţionale cipriote, care dorea unirea cu Grecia, determină Turcia să debarce forţe militare în Cipru în iulie 1974, sub pretextul restabilirii ordinii constituţionale şi să ocupe treimea de nord a insulei, unde se retrage întreaga comunitate turcă. 

La o zi după debarcare, autorităţile instalate prin lovitura de stat demisionează, şeful interimar al statului devenind Glafkos Clerides. Turcia menţine în insulă aproximativ 35000 de militari în care ciprioţii turci văd garanţia securităţii lor. 

Convorbirile tripartite desfăşurate în perioada 25-30 iulie şi 8-13 august 1974 la Geneva - care au reafirmat valabilitatea acordurilor de la Zürich şi Londra - se încheie fără succes. 

În perioada 14-16 august 1974 are loc a doua etapă a operaţiunilor turceşti în Cipru, încheiată prin stabilirea liniei strategice Attila de demarcaţie între punctele Famagusta şi Lefka, trecând prin nord-vestul capitalei. 

Acesta este momentul în care ostilităţile divizează insula în două zone autonome de facto, o zonă a ciprioţilor greci controlată de Guvernul cipriot recunoscut pe plan internaţional (59% din suprafaţa insulei) şi o zonă a ciprioţilor turci (37% din suprafaţa insulei), ce sunt separate de o zonă tampon aflată sub autoritatea Organizaţiei Naţiunilor Unite, care ocupă aproximativ 4% din suprafaţa insulei. 

La 1 noiembrie 1974 Adunarea Generală a ONU votează Rezoluţia 3212, prin care se cere respectarea independenţei, suveranităţii, integrităţii teritoriale a Ciprului, întorcerea refugiaţilor la căminele lor. 

Cu toate acestea, la 13 februarie 1975, ciprioţii turci proclamă unilateral nordul insulei, controlat de ei, drept "stat autonom şi federat", acest statut fiind consfinţit printr-un referendum, desfăşurat la 8 iunie în acelaşi an.

După mai multe runde de negocieri privind viitorul insulei, desfăşurate la Viena şi New York, la 27 ianuarie 1977 are loc prima întâlnire dintre preşedintele Makarios şi liderul ciprioţilor turci, Rauf Denktash. La a doua întrevedere a celor doi lideri, în februarie 1977, este acceptat principiul constituirii unui stat federal cipriot "unit, bi-comunitar, independent şi nealiniat" şi se hotărăşte reluarea negocierilor intercomunitare suspendate în martie 1976. La negocierile de la Viena, reluate la 28 aprilie, atât propunerea de împărţire a insulei avansată de ciprioţii greci (potrivit căreia acestora din urmă ar urma să le revină 80% din teritoriu, iar turcilor în jur de 20%), cât şi propunerile de modificare a Constituţiei formulate de partea turco-cipriotă sunt respinse de partea adversă.

La 3 august 1975, preşedintele Makarios încetează din viaţă în urma unui atentat comis asupra sa, şef interimar al statului devenind Spyrios Kyprianou (desemnat oficial preşedinte la 26 ianuarie 1978, reales la 13 februarie 1983). 

La 10 februarie 1978 este dat publicităţii comunicatul privind dizolvarea formaţiunii EOKA. Propunerile de soluţionare a problemei cipriote, avansate în aprilie 1978 Secretarului general al ONU de către comunitatea turcă, sunt respinse de partea greacă. La 24 mai, preşedintele Ciprului prezintă, la sesiunea specială a Adunării Generale a ONU consacrată dezarmării, propunerea de demilitarizare a ţării şi instituirea unei forţe de poliţie mixte sub controlul forţei internaţionale ONU. La 9 noiembrie 1978 Adunarea Generală a ONU cere Consiliului de Securitate, printr-o nouă rezoluţie, stabilirea unui calendar pentru retragerea trupelor străine din Cipru şi adoptarea de sancţiuni în caz de nerespectare a acestei clauze. 

Întrunit la 28 noiembrie, Consiliul de Securitate cere reprezentanţilor celor două părţi să reia dialogul intercomunitar sub auspiciile Secretarului general al ONU, Kurt Waldheim. La 18-19 mai 1979 are loc o întrevedere între Spyros Kyprianou şi Rauf Denktash. Este adoptat cu acest prilej un "Acord în zece puncte" privind modalităţile de soluţionare a problemei cipriote şi reluarea convorbirilor intercomunitare. Acordul prevedea explicit că părţile vor acţiona împotriva divizării insulei şi alipirii ei, ca întreg sau ca parte, la o altă ţară. 

Absenţa progreselor substanţiale în dialogul intercomunitar a determinat luarea din nou în discuţie a situaţiei din Cipru la sesiunea Adunării Generale a ONU (10-13 mai 1983). Cu acest prilej este adoptată o rezoluţie prin care se cere "retragerea imediată a tuturor trupelor de ocupaţie din Cipru", rezoluţie respinsă de turcii ciprioţi, care ameninţă pentru prima dată cu proclamarea independenţei zonei de nord a insulei. La 8 august 1983, Secretarul general al ONU prezintă părţilor o iniţiativă proprie de soluţionare a situaţiei din insulă, sprijinită de Cipru şi Grecia, în timp ce liderul ciprioţilor turci face demersuri pentru o nouă întâlnire cu reprezentantul Republicii Cipru. Pe fondul eforturilor Secretarului general al ONU în direcţia organizării unei întâlniri, la 15 noiembrie 1983, administraţia cipriotă turcă proclamă unilateral "Republica Turcă a Ciprului de Nord" (TRNC), recunoscută până în prezent doar de Turcia. 

Deşi sunt supuşi embargoului internaţional ca urmare a acestei autoproclamări, cetăţenii obişnuiţi îşi afirmă cu tărie propria identitate de ciprioţi turci, unii dintre aceştia fiind chiar nemulţumiţi de influenţa prea mare a Turciei asupra micii republici. Spre deosebire de ciprioţii greci, care susţin ideea unui stat federal bicomunitar, ciprioţii turci susţin ideea existenţei unei confederaţii cu două state independente. 

Începând cu Rezoluţia 541 din 18 noiembrie 1984, prin care proclamarea TRNC este declarată "nulă şi neavenită", Consiliul de Securitate al ONU a adoptat o serie de documente, propunând crearea unui stat federal în Cipru şi a mediat mai multe runde de negocieri între liderii celor două comunităţi, Spyros Kyprianou (apoi Glafkos Clerides, ales preşedinte la 28 februarie 1993) şi Rauf Dentkash. Ultima rundă de negocieri sub egida ONU a fost suspendată în aprilie 1994. Tratativele neoficiale dintre cele două părţi, propuse de Naţiunile Unite ca o etapă preliminară a discuţiilor oficiale, au fost, de asemenea, încheiate printr-un eşec, în octombrie 1994.

La începutul anului 1995 au avut loc mai multe iniţiative diplomatice (printre altele, vizita în Cipru a reprezentantului Administraţiei americane, Richard Beattie), încheiate fără rezultate concrete. Tratativele purtate sub egida ONU între preşedintele Ciprului, Glafkos Clerides şi Rauf Denktash au rămas, de asemenea, fără nici un rezultat, fapt care se răsfrânge, de multă vreme, asupra politicii internaţionale promovate de cele trei state implicate în dispută.

Nordul insulei încearcă pe orice căi să obţină recunoaşterea propriei identităţi politice. Treimea de nord a „insulei de aramă" (nume datorat bogăţiei zăcămintelor de cupru), apare pe hărţile politice despărţită de o linie de demarcaţie ce taie capitala Nicosia. Analiştii politici explică situaţia prin faptul că, în nordul Ciprului fiinţează, de fapt, "o ţară care nu există". 

Astăzi, Ciprul de Nord este locuit aproape în exclusivitate de ciprioţi turci şi imigranţi din Turcia, legăturile externe ale ciprioţilor turci rezumându-se la Turcia.

Republica Turcă a Ciprului de Nord, cu toate instituţiile de stat ale unei ţări moderne, cu parlament şi preşedinte ales, nu este recunoscută decât de Turcia, care a şi contribuit decisiv la crearea sa, "la capătul unui război civil orb şi sângeros" - conform aceloraşi analişti - ce a dus la separarea teritorială completă a celor două principale comunităţi de pe insulă, greacă şi turcă.

În 1997, conform documentelor oficiale, Turcia continua ocuparea ilegală a Ciprului de nord, ceea ce înseamnă implicit, violarea a peste 90 de rezoluţii ale Naţiunilor Unite şi Consiliului de Securitate al ONU.

2.2 Contextul geostrategic

 

Cipru este a treia insulă ca mărime din Marea Mediterană, fiind situată la confluenţa a trei continente: Europa, Asia şi Africa. Poziţia sa geografică, precum şi resursele naturale au transformat Cipru de-a lungul istoriei într-un teritoriu aflat într-o situaţie de instabilitate. 

Localizat într-o zonă de tensiuni permanente şi focar de conflicte - regiunea Orientului Mijlociu -, insula Cipru s-a aflat şi continuă să se afle într-o situaţie delicată, influenţa Turciei în zonă fiind una importantă. 

Pe de altă parte, evenimentele petrecute recent în nordul Irakului, legate de trimiterea în zona de conflict a trupelor militare turce, în ideea de a împiedica tendinţele populaţiei kurde de a-şi înfiinţa un stat care să transceadă frontiera turco-irakiană, constituie o dovadă a faptului că Turcia poate acţiona unilateral, în cazul în care interesele sale primează, depăşind limitele practicii diplomatice internaţionale.

Problema cipriotă, simplă în esenţă, a devenit, în timp, complexă datorită schimbărilor de circumstanţă, evoluţiei internaţionale, precum şi a intervenţiilor şi intereselor economice şi strategice ale puterilor străine în regiune. Potrivit analiştilor politici, problema Ciprului este de fapt, nu disputa între cele două comunităţi - turcă şi greacă - ci continuarea ocupării nordului insulei de către Turcia, adică divizarea artificială a insulei, în pofida eforturilor şi opiniei comunităţii politice şi forurilor internaţionale, precum şi a celor peste 90 de rezoluţii ale ONU şi Consiliului de Securitate.

Ca urmare a invaziei turce din anul 1974, aproximativ 37% din teritoriul Ciprului, unde sunt concentrate 70% din resursele sale naturale, se află sub autoritate turcă.

Distanţa Ciprului faţă de sudul Turciei este de numai 64 de kilometri. Faţă de cele mai apropiate teritorii greceşti, insulele Rhodos şi Creta, Cipru se află la o distanţă de 480 de kilometri, iar faţă de Grecia continentală, la 960 de kilometri. Apropierea teritoriilor Ciprului faţă de Turcia este compensată, într-o oarecare măsură, prin legăturile mai sigure de comunicaţii cu Grecia. 

Garda Naţională a Republicii Cipru este alcătuită din 10.000 de membri activi, la care se adaugă 88.000 rezervişti. În partea de Nord a Ciprului se află 4.000 de membri ai Forţelor de Securitate ale ciprioţilor turci, la care se adaugă 26.000 de rezervişti şi 35.000 de militari turci menţinuţi de Turcia pe teritoriul cipriot. Conform studiilor şi statisticilor internaţionale, efectivele ciprioţilor turci sunt mult mai bine antrenate şi instruite decât cele ale ciprioţilor greci din Garda Naţională. 

Acuzată de multe organizaţii internaţionale pentru încălcarea drepturilor omului, Turcia s-a aflat în situaţia de amânare a începerii negocierilor de aderare la Uniunea Europeană timp îndelungat. 

Conform studiilor asupra problemei cipriote, Cipru trece printr-o criză, statutul său de viitor membru al Uniunii Europene fiind într-o situaţie dificilă, prin faptul că Uniunea Europeană nu doreşte să transfere o problemă spinoasă, nerezolvată, sursă de instabilitate, în cadrul Comunităţii. Liderii europeni şi analiştii politici consideră că, într-o mare măsură, prin disputa dintre părţile implicate, prin refuzurile liderilor Turciei şi administraţiei părţii de nord a insulei de a rezolva conflictul, atât Republica Cipru, cât mai ales Turcia se vor afla într-o situaţie delicată din punct de vedere al relaţiilor internaţionale şi diplomatice. Astfel, Turcia va fi pusă în situaţia de a nu recunoaşte un stat membru al Uniunii Europene, ceea ce va atrage după sine deteriorarea statutului său pe plan internaţional. 

Pe de altă parte, şi SUA sunt interesate de rezolvarea conflictului comunităţii intercipriote, deoarece disputa dintre cele două state membre NATO, Turcia şi Grecia, poate constitui, de asemenea, o sursă de instabilitate pentru Alianţa Nord Atlantică şi pentru regiunea şi aşa destul de tensionată a Orientului Mijlociu. 

2.3 Contextul european

 

Problema cipriotă a reprezentat o temă de dezbatere în multe dintre summit-urile Consiliului European desfăşurate după anul 1990.

Astfel, participanţii la lucrările Consiliului European de la Dublin (1990) şi-au exprimat îngrijorarea privind situaţia Ciprului şi şi-au afirmat susţinerea pentru unitatea, independenţa, suveranitatea şi integritatea teritorială a Ciprului, potrivit prevederilor rezoluţiilor ONU. 

Opinia Comisiei Europene exprimată în cadrul Consiliului European de la Luxemburg (1993) a fost angajamentul Uniunii Europene de a susţine prin toate instrumentele oferite de Acordul de Asociere, semnat în acelaşi an, tranziţia politică şi economică pentru obţinerea de către Cipru a statutului de membru cu drepturi depline al UE. Consiliul European a confirmat, de asemenea, că susţine eforturile depuse de Secretarul general al ONU pentru găsirea unei soluţii în problema cipriotă. În acest context, Consiliul a exprimat pentru prima dată posibilitatea aderării la UE doar a părţii greceşti a insulei.

În cadrul lucrărilor Consiliului European de la Corfu (1994) a fost subliniată ideea că următoarea fază a extinderii europene va cuprinde şi Cipru, fapt reiterat cu prilejul Consiliului European de la Essen (1994).

Consiliul European de la Dublin (1996) a solicitat Turciei să-şi folosească întreaga influenţă pentru găsirea unei soluţii a problemei cipriote potrivit rezoluţiilor Consiliului de Securitate al ONU.

Consiliul European de la Luxemburg (1997) a solicitat guvernului Ciprului să includă în delegaţia de negociatori privind UE şi reprezentanţi ai comunităţii ciprioţilor turci. Cu acelaşi prilej, s-a solicitat Turciei să continue reformele economice şi politice, inclusiv alinierea la standardele UE privind respectarea drepturilor omului, protecţia minorităţilor şi normalizarea relaţiilor cu Grecia. 

Consiliul European de la Helsinki (1999) a subliniat că existenţa unui acord politic între cele două părţi poate facilita aderarea Ciprului la Uniunea Europeană. 

Republica Cipru, unul dintre cele 10 state candidate la aderarea la Uniunea Europeană, a fost primul care a încheiat negocierile de aderare. Soluţionarea conflictului cipriot reprezintă, însă, condiţia fundamentală a aderării Ciprului la Uniunea Europeană. Eforturile şi chiar presiunile exercitate în favoarea realizării vechiului deziderat vin din două direcţii: interne şi internaţionale. Uniunea Europeană, care a acceptat încă din 1990 candidatura republicii insulare, avizată favorabil de Comisia Europeană în 1993, a exercitat intense presiuni diplomatice în care cerea soluţionarea în regim de urgenţă a problemei cipriote. Ţara cea mai dezvoltată dintre cele 10 candidate, Cipru a fost invitat să adere la organizaţia europeană, în decembrie 2002. 

Apropierea posibilei aderări a dat totuşi un impuls negocierilor dintre cele două comunităţi, sub egida ONU. În cazul nesoluţionării conflictului, doar partea greacă a insulei Cipru va deveni membru al Uniunii Europene. 

 

3. Situaţia politică, economică şi socială 

3.1 Date generale

- Forma de guvernământ: republica prezidenţială

- Independenţa: 16 august 1960

- Data adoptării Constituţiei: 16 august 1960 

- Teritoriu: 9.251 km 2, din care 35,4% - Republica Turcă a Ciprului de Nord şi 1,8% din teritoriu - zonă sub autoritatea ONU, de-a lungul liniei de demarcaţie şi 2 baze ale Marii Britanii, suverane, în porţiunea din insulă a ciprioţilor greci.

- Populaţie: 793.100 (2001): partea greacă: 639.500; partea turcă: 182.000

- Grupuri etnice: greci 78%, turci 18%, alte etnii 4% 

- PIB: € 9,5 miliarde

- PIB/cap de locuitor: € 13.571- partea greacă; € 3.600 partea turcă. (Media UE: € 20.550)

- Şomaj: 3,9%. (Media UE: 8,2%)

- Relaţii internaţionale: Republica Cipru este membră a următoarelor organizaţii internaţionale: Organizaţia Naţiunilor Unite (ONU) 1960, Consiliul Europei (CE) 1961, Commonwealth of Nations 1961, Organizaţia pentru Securitate şi Cooperare în Europa (OSCE) 1975, Mişcarea de Nealiniere 1960, Banca Mondială, Fondul Monetar Internaţional, Organizaţia Mondială a Comerţului (WTO) 1995, precum şi altele.

- Exporturi către UE: peste 50% din total export

3.2 Scena politică

 

Cipru este republică prezidenţială, stat suveran şi independent, cu preşedinte grec şi vicepreşedinte turc, aleşi de comunitatea greacă, respectiv cea turcă, potrivit articolului 1 din Constituţie. 

Şeful statului este preşedintele, ales prin vot direct, pentru un mandat de cinci ani. Actualul preşedinte al Republicii Cipru este Tassos Papadopoulos. 

Puterea executivă este exercitată de Consiliul de Miniştri, membrii Executivului fiind numiţi de către preşedintele şi vicepreşedintele republicii. Constituţia din 1960 introducea astfel, un sistem complex de reprezentare a celor două comunităţi, greacă şi turcă, în instituţiile statului. Constituţia stipulează că preşedintele statului desemnează miniştrii ciprioţi greci, iar vicepreşedintele pe cei din rândul comunităţii ciprioţilor turci. Numărul de ministere a fost mărit, printr-o decizie luată în anul 1965, de la 10 (potrivit prevederilor Constituţiei - 7 miniştri fiind desemnaţi de preşedintele cipriot grec şi 3 miniştri de vicepreşedintele cipriot turc) la 11. 

În urma conflictelor care au avut loc în decembrie 1963 între cele două comunităţi, liderii ciprioţilor turci au hotărât retragerea tuturor membrilor săi din structurile administrative ale statului, funcţiile repartizate proporţional prin Constituţie părţii turce, rămânând neocupate. Această hotărâre a părţii turce a determinat, totodată, modificări ale legislaţiei, impuse de necesitatea funcţionării eficiente a instituţiilor statului. Astfel, din anul 1965 toţi membrii guvernului sunt desemnaţi de preşedintele statului. 

Analiştii politici au susţinut, de multe ori, faptul că existenţa acestui sistem de reprezentare a declanşat şi încurajat de nenumărate ori confruntările şi disensiunile care au avut loc între cele două comunităţi.

Puterea legislativă este exercitată, conform Constituţiei, de un parlament unicameral, Camera Reprezentanţilor care, din momentul înfiinţării instituţiilor administrative ale ciprioţilor turci în partea de nord a insulei (1963), a fost alcătuită numai din parlamentarii ciprioţi greci, locurile parlamentarilor ciprioţi turci rămânând neocupate. Membrii Camerei Reprezentanţilor sunt aleşi prin sufragiu universal, pe baza reprezentării proporţionale începând cu anul 1995, pentru un mandat de cinci ani. 

Camera Reprezentanţilor este formată din 80 de locuri. 

Puterea judecătorească este organizată pe două nivele, Curţile districtuale şi cea mai înaltă autoritate, Curtea Supremă.

În partea de nord a insulei, funcţionează instituţii administrative separate, ale ciprioţilor turci. În 1983 a fost proclamată Republica Turcă a Ciprului de Nord (TRNC), iar Constituţia adoptată în 1985 prevede că TRNC este republică semiprezidenţială. Preşedintele este şeful statului, iar Consiliul de Miniştri este alcătuit din primul ministru şi 10 miniştri. Actualul lider al TRNC este Rauf Denktash. 

Puterea legislativă este reprezentată de Adunarea Legislativă, compusă din 50 de deputaţi aleşi prin sufragiu universal, pentru o perioadă de cinci ani.

Puterea judecătorească este exercitată prin Curţi independente. 

 

3.3 Economie

Cipru are o economie de piaţă liberă ce a cunoscut o dezvoltare fără precedent în ultimii 20 de ani, devenind dintr-o ţară preponderent agrară, o ţară în care sectorul serviciilor, în special turismul, contribuie cu circa 73% la Produsul Intern Brut. Potrivit statisticilor Uniunii Europene, succesul economiei Ciprului este atribuit implementării unui sistem economic orientat spre piaţa liberă, politicilor macroeconomice eficiente, unui management flexibil şi dinamic, cooperării între toate sectoarele de activitate, precum şi existenţei unei forţe de muncă cu pregătire superioară. 

După 1980, rata anuală a creşterii economice a fost de 6,1%. Pe lângă sectorul serviciilor, industria, construcţiile şi agricultura contribuie cu procente semnificative la PIB-ul Ciprului: 14,2%, 8,4%, respectiv 3,9% (2001). Din totalul forţei de muncă active, 62% sunt angajaţi în sectorul servicii, 25% în industrie şi construcţii, 6% în agricultură, rata şomajului fiind estimată la 3,9%. 

Comerţul ţării este orientat în proporţie de peste 50% spre statele membre ale Uniunii Europene, în special Marea Britanie, 20% din activităţile comerciale fiind derulate cu statele din Orientul Mijlociu. 

Disparităţile economice dintre cele două comunităţi sunt foarte pronunţate, partea turcă având contribuţii reduse la PIB-ul ţării. Principalul partener al Republicii Turce a Ciprului de Nord este Turcia: 55% pentru activităţi de import şi 48% pentru cele de export.

4. Proiectul Organizaţiei Naţiunilor Unite referitor la dosarul cipriot

 

De-a lungul timpului, numeroşi lideri politici cât şi foruri internaţionale au fost deopotrivă implicaţe în găsirea unei soluţii pentru problema cipriotă, posibilităţile analizate fiind, în principiu, transformarea Ciprului într-o federaţie sau într-o confederaţie de state. 

Au fost astfel analizate mai întâi avantajele/dezavantajele şi diferenţele dintre cele două forme de existenţă ale statului: federaţia şi confederaţia. 

Planul ONU privind reunificarea Ciprului, propus celor două comunităţi la 11 noiembrie 2002 şi revizuit la 26 februarie 2003, se referă la negocierea şi stabilirea unui acord între părţile coteritoriale greacă şi turcă, sub auspiciile Naţiunilor Unite, acord care va pune bazele unui nou statut al Republicii Cipru. 

În esenţă, propunerea Organizaţiei Naţiunilor Unite urmăreşte transformarea Republicii Cipru în Republica Unită a Ciprului, federaţie alcătuită din cele două entităţi, egale în drepturi, Statul Cipriot Grec şi Statul Cipriot Turc, după modelul existent în Confederaţia Helvetică. Totodată, Proiectul de acord stabileşte: steagul şi stema, tratatele internaţionale obligatorii, textul viitoarei Constituţii, a Acordurilor de Cooperare şi prevederilor dreptului federal pentru viitoarea Republică Unită a Ciprului, cetăţenia ciprioţilor, înfiinţarea unui Consiliu Prezidenţial, al unui guvern de tranziţie, componenţa Parlamentului, modificările teritoriului Ciprului, demilitarizarea, trupele militare care vor fi menţinute de către Turcia şi Grecia pe teritoriul Ciprului, numirea membrilor interimari ai Curţii Supreme şi conducerii interimare a Băncii Centrale.

Principalele prevederi ale proiectului de Acord vizează:

Republica Unită a Ciprului, guvernul federal şi statele constituente

Republica Cipru, membră a Organizaţiei Naţiunilor Unite, va fi suverană şi va avea personalitate juridică internaţională, va funcţiona conform prevederilor constituţionale, în baza principiilor supremaţiei legii, democraţiei, egalităţii politice, bi-zonalităţii, existenţei unui guvern republican reprezentativ şi egalităţii statutului celor două state constituente.

Guvernarea federală va fi exercitată potrivit prevederilor constituţionale, astfel încât Cipru "să se poată exprima şi să poată acţiona atât pe plan internaţional cât şi în cadrul Uniunii Europene printr-o singură voce", să-şi îndeplinească obligaţiile de membru al UE, să-şi protejeze integritatea, frontierele, resursele şi patrimoniul cultural.

Statele constituente ale federaţiei vor avea statut egal. În limitele Constituţiei federale, cele două state îşi vor exercita puterile în mod neîngrădit, putând să-şi organizeze liber propriile sisteme politice, potrivit prevederilor propriilor Constituţii. 

Articolul 2 al Acordului prevede că statele constituente vor coopera şi colabora între ele, precum şi cu Guvernul federal, inclusiv prin Acorduri de Cooperare, în baza prevederilor Constituţiei aprobate de Parlamentul federal şi de către ambele foruri legislative ale statelor constituente. Cele două state vor participa la implementarea relaţiilor externe cu Uniunea Europeană în cadrul sferelor proprii de competenţă, conform prevederilor Acordurilor de Cooperare formulate după modelul existent în Belgia. 
 

Guvernul federal şi statele constituente vor respecta principiul neamestecului în politica internă şi vor respecta deplin exercitarea puterilor şi funcţionarea individuală a fiecărui stat. Nu va exista o ierarhie între legislaţia federală şi cea a statelor componente, nici una nefiind mai presus de cealaltă. Orice lege care contravine Constituţiei va fi considerată nulă şi neavenită. Constituţia federală învesteşte Curtea Supremă cu atribuţia de a se pronunţa asupra constituţionalităţii legilor. 

Conform Proiectului de Constituţie (prezentat în anexa Proiectului de acord propus de Secretarul general al ONU), Constituţia Republicii Unite a Ciprului poate fi amendată de către Parlamentul federal al Republicii Unite a Ciprului, după consultarea statelor constituente. După adoptarea modificărilor aduse Constituţiei de către ambele Camere ale Parlamentului federal, amendamentele vor fi supuse referendumului şi vor fi adoptate prin obţinerea votului majoritar al cetăţenilor cu drept de vot din fiecare stat constituent. 

Cetăţenia

La nivel federal va exista o singură cetăţenie: cipriotă. Toate persoanele care deţin cetăţenia cipriotă, beneficiază şi de prevederile statutului intern privind cetăţenia în fiecare stat component, conform dreptului constituţional. Drepturile politice la nivel federal vor fi exercitate în baza prevederilor statutului intern privind cetăţenia în fiecare stat. Drepturile politice la nivel local ale cetăţenilor statelor membre ale federaţiei vor fi exercitate conform principiului locului rezidenţei permanente.

Până la aderarea Turciei la Uniunea Europeană, statele membre ale federaţiei vor trebui să limiteze acordarea dreptului de rezidenţă pentru persoanele originare din celălalt stat constituent. În acest sens va fi redactat un moratoriu care va produce efecte juridice pentru o perioadă de 6 ani, după care dreptul de rezidenţă va fi acordat până când numărul rezidenţilor originari din celălalt stat constituent va atinge:

- 7% din populaţia unei comunităţi locale - într-o perioadă de 3 ani (cuprinsă între al 7-lea şi al 10-lea an de la aderarea la UE a Turciei)

- 14% din populaţia unei comunităţi locale - într-o perioadă de 3 ani (cuprinsă între al 11-lea şi al 15-lea an de la aderarea la UE a Turciei)

- 21% după aceea. 

După al doilea an de la aderarea la UE a Turciei, dreptul de rezidenţă se acordă fără restricţii persoanelor care depăşesc vârsta de 65 de ani. 

Instituţii federale

Parlamentul federal bicameral (Senat şi Camera Deputaţilor) va reprezenta puterea legislativă. Fiecare Cameră va avea 48 de membri. Senatul va fi compus dintr-un număr egal de reprezentanţi ai celor două state. În Camera Deputaţilor, cele două state vor fi reprezentate de un număr de deputaţi proporţional cu numărul de cetăţeni ai fiecărui stat component al federaţiei, dar nu mai puţin de un sfert din numărul total de locuri. Fiecare dintre minorităţile maronită, latină şi armeană vor fi reprezentate în Camera Deputaţilor prin minim un deputat.

Parlamentul va lua decizii prin votul majorităţii simple a membrilor ambelor Camere, la care se adaugă votul a cel puţin un sfert din membrii Senatelor celor două state componente ale federaţiei. Pentru adoptarea unor legi de importanţă majoră, este necesar votul unei majorităţi speciale reprezentând două cincimi din numărul total de senatori din fiecare stat component. 

Consiliul Prezidenţial va fi alcătuit din 6 membri aleşi pe o singură listă prin votul majorităţii speciale a membrilor Senatului şi aprobată prin votul majorităţii simple a membrilor Camerei Deputaţilor din Parlamentul federal. Componenţa Consiliului Prezidenţial va fi proporţională cu numărul de cetăţeni ai fiecărui stat constituent al federaţiei, dar nu mai puţin de 2, pentru statul cu număr mai mic de cetăţeni. Consiliul Prezidenţial va lua decizii prin consens. Unde nu poate fi întrunit consensul, deciziile vor fi luate printr-o majoritate simplă, fiind obligatoriu acordul a cel puţin unui membru al fiecărui stat constituent. Membrii Consiliului au aceleaşi statut şi fiecare dintre aceştia conduce câte un departament. Şefii Departamentelor pentru Politică Externă şi Relaţii cu Uniunea Europeană nu pot proveni din acelaşi stat. 

Preşedinţia şi vicepreşedinţia Consiliului vor fi exercitate prin rotaţie, la fiecare 10 luni, de către membrii Consiliului. Acelaşi stat nu poate exercita două mandate de preşedinte, consecutiv. Preşedintele, şi în absenţa sa sau în caz de incapacitate temporară, vicepreşedintele, va reprezenta Consiliul ca Şef de Stat şi de Guvern (prerogative ale preşedintelui care sunt prevăzute şi în actuala Constituţie adoptată în anul 1960).

Banca Centrală a Ciprului, instituţia Procurorului General şi Curtea de Conturi vor fi independente.

Perioada de tranziţie necesară alegerii membrilor instituţiilor democratice ale statului şi funcţionării acestora este de 18 luni de la data intrării în vigoare a Acordului. 

Instituţii federale provizorii

Până la intrarea în vigoare a Acordului, liderii celor două Părţi vor asigura copreşedinţia Republii Unite a Ciprului pentru 30 de luni calendaristice. Fiecare copreşedinte va fi confirmat de legislativul fiecărui stat constituent. Copreşedinţii vor exercita, în primul an, puterea executivă, în colaborare cu membrii Consiliului de Miniştri pe care i-au desemnat. În următoarele 18 luni, puterea executivă va fi exercitată de către Consiliul de Miniştri ai cărui membri vor fi aleşi de Parlament, precum şi de copreşedinţi, ca şefi de stat.

Legislativul fiecărui stat constituent, ales în termen de 40 de zile de la intrarea în vigoare a Acordului, va nominaliza 24 de delegaţi (care să reflecte structura politică a propriului legislativ) pentru alcătuirea unui Parlament federal provizoriu care va funcţiona timp de un an. 

Până la intrarea în vigoare a Acordului, va funcţiona o Curte Supremă provizorie.

Demilitarizarea 

Tratatul asupra Garanţiilor (1959) va fi aplicat conform Constituţiei şi Acordului şi va garanta, pe lângă independenţa, integritatea teritorială, securitatea şi ordinea constituţională a Republicii Unite a Ciprului, independenţa, integritatea teritorială, securitatea şi ordinea constituţională pentru fiecare dintre cele două state componente ale federaţiei.

Potrivit prevederilor sale, Tratatul asupra Alianţei (1959) va permite contingentelor greceşti şi turce, fiecare nedepăşind 6000 de militari să staţioneze pe teritoriul Statului Cipriot Grec şi Statului Cipriot Turc; până la momentul aderării Turciei la Uniunea Europeană, toate trupele (greceşti şi turceşti) vor fi retrase din Cipru, mai puţin cele stabilite şi acceptate prin acordul dintre Cipru, Grecia şi Turcia. Forţele militare greceşti şi turceşti, precum şi armamentul vor fi desfăşurate numai în locaţiile stabilite prin consens, oricare alte capacităţi militare care exced prevederilor acordului părţilor fiind retrase. Cipru va fi un stat demilitarizat; toate forţele militare ale ciprioţilor greci şi turci, inclusiv unităţile de rezervişti vor fi dizolvate, iar armamentul va fi mutat de pe insulă gradual, în sincronizare cu desfăşurarea şi reducerea efectivelor militare greceşti şi turceşti. 

Organizaţia Naţiunilor Unite va asigura operaţiunea de menţinere a păcii pe teritoriul Republicii Unite a Ciprului pentru a monitoriza implementarea Acordului. În acest sens, va fi format un Comitet de Monitorizare, alcătuit din reprezentanţi ai statelor garante, ai guvernului federal, ai statelor constituente, care va fi condus de Naţiunile Unite. 

Statele constituente şi modificările teritoriale

Suprafaţa care va face obiectul unor modificări teritoriale şi care este, de drept, parte a Statului Cipriot Grec, până la intrarea în vigoare a acestui Acord, va fi administrată în timpul perioadei de tranziţie (nu mai mult de 3 ani) de către Statul Cipriot Turc. Administrarea va fi transferată gradual Statului Cipriot Grec în termen de 3 luni de la intrarea în vigoare a Acordului, sub supravegherea Organizaţiei Naţiunilor Unite. 

În acest sens, Acordul prevede că ciprioţii turci vor ceda această suprafaţă, circa 7,5% din teritoriul pe care se află actuala autoproclamată Republică Turcă a Ciprului de Nord, această parte fiind inclusă în teritoriul celuilalt stat component. 

Republica Unită a Ciprului va avea capitala la Nicosia.

Proprietatea

În suprafaţa care va face obiectul acestor modificări teritoriale, dreptul de proprietate va fi atribuit persoanelor deposedate. În celelalte teritorii care nu fac obiectul modificărilor teritoriale, acordurile privind exercitarea dreptului de proprietate, în sensul retrocedării în natură a proprietăţilor sau privind acordarea de compensaţii financiare, vor urmări:

- cetăţenii care optează pentru acordarea de compensaţii financiare sau cei ale căror proprietăţi nu sunt retrocedate în baza acordurilor, vor primi compensaţii efective şi integrale care să reflecte valoarea materială a proprietăţilor în locaţii comparabile;

- cetăţenii care folosesc o proprietate ca rezultat al unei decizii administrative pot solicita obţinerea titlului de proprietate asupra acesteia în schimbul renunţării la un alt titlu de proprietate cu valoare similară, pe care-l deţin în celălalt stat constituent; 

- persoanele care deţin acte prin care li se atestă dreptul la o proprietate pot solicita şi primi titlul pentru această proprietate dacă dovedesc că au plătit valoarea acestei proprietăţi în statul de origine; 

- se interzice deţinătorilor vânzarea, închirierea sau schimbul de proprietăţi beneficiarilor dreptului de folosinţă asupra proprietăţilor sau altor persoane din statele constituente în care se află proprietatea;

- proprietăţile care nu se înscriu în nici una din situaţiile menţionate mai sus vor fi naţionalizate pentru o perioadă de 5 ani de la intrarea în vigoare a Acordului (3 ani pentru proprietăţile fără proprietar), dar fără să poată depăşi 10% din suprafaţa fiecărui stat constituent şi nici 20% din suprafaţa fiecărei comunităţi locale (altele decât cele menţionate în Acord);

- cererile privind titlurile de proprietate vor fi primite şi rezolvate de un organism independent creat în acest sens, care va fi compus dintr-un număr egal de membri din cele două state constituente, precum şi din membri care nu sunt ciprioţi.

Intrarea în vigoare şi implementarea Acordului

Acordul va intra în vigoare după adoptarea lui prin referendum organizat simultan în cele două state. Acesta va fi implementat potrivit "foii de parcurs" obligatorii stabilite de ONU care prevede calendarul acţiunilor părţilor implicate. Dintre aceste acţiuni esenţială este adoptarea de către cele două Camere ale Parlamentului federal a Constituţiei statului cipriot.

 

5. Situaţia actuală a negocierilor privind problema cipriotă 

 

La 16 februarie a.c., în Republica Cipru au avut loc alegeri prezidenţiale, în cursa electorală fiind înscrişi 10 candidaţi. Acestea au fost câştigate de Tassos Papadopoulos, liderul Partidului Diko, de centru dreapta, care a obţinut 51,5% din totalul voturilor exprimate, principalul său contracandidat, fostul preşedinte Glafcos Clerides obţinând 38,8% din voturile electoratului. Speranţa soluţionării problemei cipriote în viitorul apropiat a fost principalul motiv care l-a determinat pe Glafkos Clerides să candideze pentru un al treilea mandat, solicitând ca durata acestuia să fie de 16 luni, necesar pentru încheierea negocierilor de pace şi pentru aderarea Ciprului la Uniunea Europeană. 

Convorbirile dintre reprezentanţii celor două comunităţi (fostul preşedinte al Republicii Cipru, Glafkos Clerides şi respectiv liderul Republicii Turce a Ciprului de Nord, Rauf Denktash), reluate în decembrie 2001 după o întrerupere de patru ani, au eşuat în repetate rânduri. De altfel, Rauf Denktash a exprimat după prezentarea Planului ONU privind reunificarea Ciprului în 2002, una dintre ideile care au urmărit aproape toate negocierile intercipriote: "Nimic nu va fi stabilit, până când totul nu va fi stabilit". Nici ONU, nici Comisia Europeană, nici Statele Unite ale Americii nu au reuşit să determine cele două părţi să accepte un statut definitiv al insulei. Secretarul general al ONU, Kofi Annan, a constatat că poziţiile celor două comunităţi rămân divergente în multe dintre problemele puse în discuţie, stabilind însă data de 28 februarie 2003 ca termen limită pentru acceptarea planului de unificare a insulei.

Marea Britanie a confirmat, la 24 februarie a.c., că retrocedează aproape jumătate din teritoriul suveran pe care se află cele două baze militare ale sale, în scopul de a ajuta la soluţionarea paşnică a problemei cipriote. Aceste terenuri reprezintă 115 km2 din totalul de 250 km2 folosit de Marea Britanie pentru bazele sale militare. Oficialii britanici au afirmat că această retrocedare va fi amânată în situaţia în care una dintre părţi va respinge planul de reunificare în perioada impusă de ONU sau dacă locuitorii Cipului vor respinge acest proces prin referendum.

Termenul impus de ONU, 28 februarie, a fost prelungit cu încă două săptămâni, partea cipriotă turcă solicitând revizuirea planului propus de Organizaţia Naţiunilor Unite. Discuţiile care au avut loc la Haga, la 11-12 martie a.c, între preşedintele cipriot, Tassos Papadopoulos, liderul ciprioţilor turci, Rauf Denktash şi Secretarul general al ONU, Kofi Annan, nu s-au încheiat cu rezultatele scontate, liderul ciprioţilor turci opunându-se prevederilor Acordului de reunificare propus de ONU. Liderul comunităţii ciprioţilor turci a considerat inacceptabile propunerile privind restituirea a circa 7,5% din teritoriu şi deplasarea populaţiei (50.000 de locuitori) pe care comunitatea turcă ar fi trebuit să le respecte conform Planului Annan, în timp ce preşedintele cipriot grec, Tassos Papadopoulos, ar fi dorit ca un număr mai mare de ciprioţi greci decât cel menţionat în propunerea ONU să se poată stabili din nou în nordul insulei. 

În această situaţie, referendumul propus cetăţenilor ciprioţi de către ONU pentru data de 30 martie a fost anulat. În absenţa unui acord intercipriot, divizarea Ciprului poate compromite şi aderarea Turciei la Uniunea Europeană, Turcia neputând fi, potrivit analiştilor politici, un stat candidat la Uniunea Europeană care ocupă cu trupe ale armatei sale teritoriul unui stat membru. Pe de altă parte, menţinerea divizării Ciprului poate crea tensiuni în relaţiile dintre Grecia şi Turcia.

Uniunea Europeană a anunţat la summit-ul din decembrie 2002, de la Copenhaga, că, în privinţa candidaturii Turciei la Uniunea Europeană, va fi făcută o reevaluare în decembrie 2004, în funcţie de reformele ce vor fi realizate, după care se va lua o decizie privind momentul deschiderii negocierilor de aderare, eventual în anul 2005. 

Pe de altă parte, tot în decembrie 2002, Consiliul de Securitate al ONU a adoptat Rezoluţia 1442 (2002), prin care mandatul Forţelor ONU de Menţinere a Păcii în Cipru (UNFICYP), care ar fi trebuit să expire la 15 decembrie 2002, a fost prelungit până la 15 iunie 2003. 

